**Strategija raziskovalnega in razvojnega dela   
na Fakulteti za socialno delo za obdobje 2020-2030**

1. Poslanstvo fakultete na področju raziskovalnega in razvojnega dela

Fakulteta za socialno delo je izobraževalna in raziskovalna institucija z močno raziskovalno tradicijo. Kot raziskovalna ustanova razvija stroko in znanost socialnega dela, izvaja temeljne in aplikativne raziskave in razvojne projekte, objavlja raziskovalne ugotovitve, jih prenaša v prakso in predlaga ustrezne politike. Spoznanja na znanstveno-raziskovalnem področju raziskovalke in raziskovalci fakultete redno vnašajo v pedagoško delo na fakulteti. Pri svojem raziskovanju uporabljajo aktualno metodologijo za področje družboslovja, kvalitativne in kvantitativne metode raziskovanja. V večji meri pri tem sledijo strategijam raziskovanja, kot so akcijsko raziskovanje, študija primera, evalvacijsko raziskovanje, narativne in etnografske raziskave. Sledijo smernicam emancipatornega in participatornega raziskovanja.

2. Kratek oris raziskovanja na fakulteti

V preteklih desetletjih smo na fakulteti izvedli več kot 150 temeljnih in aplikativnih raziskav, sodelovali smo pri številnih razvojnih projektih v domačem in mednarodnem prostoru. Sistematično in kontinuirano raziskujemo predvsem temeljne teorije in koncepte socialnega dela.

V posebno skupino raziskav lahko umestimo tiste, v katerih so se raziskovalke in raziskovalci ukvarjali s socialno politiko na različnih področjih in še posebej na področju socialnega varstva. Podrobneje lahko glavna področja raziskovanja delimo na splošne vidike (teorije socialnega dela, etiko v socialnem delu, zgodovino socialnega dela, idr.); metode socialnega dela in raziskovanja glede na področja dela (socialno delo v socialnem varstvu, socialno delo v zdravstvu, socialno delo v vzgoji in izobraževanju idr.); glede na skupine (socialno delo z družinami, z otroki, z mladino, z odraslimi, s starimi, z osebami z ovirami idr.); glede na aktualne družbene fenomene (revščina, zasvojenosti, brezdomstvo, nasilje idr.) Fakulteta je sodelovala pri načrtovanju skupnostnih služb nevladnih organizacij na področju socialnega varstva, zlasti s področja problematike žensk (stanovanjske skupine, varne hiše, tabori), pri razvijanju vmesnih oblik (stanovanjske skupine, varne hiše, tabori), dela z družino, uličnega dela, mladinskih klubov, učenja socialnih spretnosti, individualnega načrtovanja in financiranja in drugih skupnostnih pristopov.

3. Cilji raziskovalnega in razvojnega dela na fakulteti

Fakulteta si bo v naslednjih letih prizadevala za:

* pridobivanje različnih vrst projektov, od temeljnih raziskovalnih projektov, ciljnih raziskovalnih projektov, podoktorskih projektov, tržnih projektov, do mednarodnih raziskovalnih in razvojnih projektov;
* spodbujanje in omogočanje procesa razvijanja raziskovalnih vsebin in idej, vzpostavljanja novih raziskovalnih projektov in inovativnih raziskovalnih pristopov;
* razvijanje sodobnih teorij socialnega dela;
* iskanje odgovorov na nova družbena vprašanja in stiske ljudi, ki omogočajo ravnanje in delovanje na več ravneh družbe hkrati in ustvarjajo pogoje za dostojno življenje ljudi in medsebojno sožitje.

4. Elementi strategije

4.1. Vključevanje raziskovalk in raziskovalcev v raziskovalne programe in projekte

Raziskovalke in raziskovalci delujejo v skladu s poslanstvom fakultete. Pri izbiri raziskovalnih projektov, sestavi raziskovalnih skupin in uporabi metodologije so avtonomni.

Fakulteta ima od leta 2003 programsko raziskovalno skupino (P5-0058), ki utemeljuje socialno delo kot nosilca procesov družbenega vključevanja in socialne pravičnosti v Sloveniji (teoretske podlage, metodološke in metodične usmeritve in zgodovinski razvoj). V programsko raziskovalno skupino so vključene najuspešnejše raziskovalke in raziskovalci fakultete, ki skrbijo za vrhunske raziskovalne rezultate in njihovo promocijo, ter tudi mlajše raziskovalke in raziskovalci, ki so na začetku svoje raziskovalne poti, da se zagotovita uravnotežena struktura in medgeneracijsko sodelovanje. Ta usmeritev velja tudi za nosilke in nosilce raziskovalnih projektov glede sestave raziskovalnih skupin.

V raziskovalne projekte bolj aktivno vključujemo tudi študentke in študente na vseh treh stopnjah študija socialnega dela.

4.2. Organizacija raziskovalnega in razvojnega dela

Podporo pri raziskovalni in razvojni dejavnosti fakultete zagotavljajo prodekanja za raziskovanje, razvoj in doktorski študij, projektna pisarna, predstojnice in predstojniki kateder in vodje raziskovalnih skupin.

K dvigu kakovosti raziskovalnega in razvojnega dela fakultete bomo prispevali z naslednjimi ukrepi oz. dejavnostmi:

* uravnavanje razmerja med pedagoškimi, raziskovalnimi in upravno-organizacijskimi obvezami univerzitetnih učiteljic in učiteljev, sodelavk in sodelavcev ter raziskovalk in raziskovalcev ter s stimulativnim nagrajevanjem na ravni kateder in fakultete;
* podpora pri objavljanju in diseminaciji rezultatov njihovega raziskovalnega in razvojnega dela;
* vzpostavitev sistema za koriščenje sobotnega leta, študijske dopuste za usposabljanje v tujih raziskovalnih ustanovah, udeležbo na znanstvenih sestankih, mednarodne obiske itd.;
* vzpodbujanje povezovanja raziskovalnih skupin za interdisciplinarno raziskovanje in razvoj med katedrami in z drugimi fakultetami in ostalimi raziskovalnimi institucijami.

4.3. Sredstva za raziskovalno in razvojno delo

Na letni ravni si raziskovalke in raziskovalci, s podporo projektne pisarne, prizadevajo za povečevanje finančnih sredstev za raziskovanje.

4.4. Diseminacija in promocija raziskovalnega in razvojnega dela

Na ravni fakultete si v sodelovanju z založbo fakultete prizadevamo razvijati bolj sistematično promocijo raziskovalne in razvojne dejavnosti. Posebej je pomembno krepiti in izboljšati diseminacijo rezultatov raziskovalnega in razvojnega dela z objavami v reviji Socialno delo, Dialogue in Praxis in v drugih domačih in tujih znanstvenih revijah, z izdajanjem znanstvenih monografij in drugih publikacij založbe Fakultete za socialno delo, na kongresih socialnega dela ter domačih in mednarodnih posvetih, poletnih šolah, v okviru mobilnosti učiteljev in študentov idr.

Vse raziskovalke in raziskovalci si prizadevamo izboljšati promocijo raziskovalne dejavnosti fakultete in diseminacijo raziskovalnih dosežkov z objavami v vrhunskih revijah (indeksirane v SSCI ali SCI z IF>0 ter AHCI) in pri založbah s seznama ARRS.

5. Akcijski načrti

Na podlagi strategije bomo oblikovali akcijske načrte za triletna obdobja. Akcijski načrti bodo vključevali konkretizacijo ciljev, ukrepe (aktivnosti) za dosego ciljev, odgovorne osebe in roke za dosego ciljev.

Akcijski načrt sprejema Senat FSD.

Strategija raziskovalnega in razvojnega dela na Fakulteti za socialno delo za obdobje 2020-2030 je bila sprejeta na 11. seji senata FSD, 17.6.2019.

V Ljubljani, 17.6.2019